
Η φωνή και οι διεκδικήσεις των εκπαιδευτικών και των Σωματείων μας θα ακουστεί ξανά και πιο δυνατά μέσα στα Υπηρεσιακά Συμβούλια!
Στις 7 Νοέμβρη εκλέγουμε για πρώτη φορά αιρετό στο ΚΥΣΠΕ και ακόμα περισσότερους  αιρετούς στα ΑΠΥΣΠΕ και τα ΠΥΣΠΕ με την Αγωνιστική Συσπείρωση Εκπαιδευτικών!
Ούτε μια ψήφος χαμένη! 
Συναδέλφισσες- συνάδελφοι,
με την ψήφο μας στις εκλογές για Υπηρεσιακά Συμβούλια βάζουμε ξανά μπροστά τις ανάγκες του κλάδου και των μαθητών μας. Δίνουμε απάντηση στην κυβερνητική πολιτική που μας εξουθενώνει, απαξιώνει το επάγγελμά μας και υπονομεύει τη μόρφωση των παιδιών μας!
Στέλνουμε και με αυτό τον τρόπο μήνυμα στην κυβέρνηση και στα κόμματα που υποστηρίζουν αυτή την πολιτική ότι δεν πάει άλλο, δε συμβιβαζόμαστε με αυτή την κατάσταση, απαιτούμε να ζούμε και να δουλεύουμε με αξιοπρέπεια. Όλοι οι εκπαιδευτικοί που καθημερινά δίνουμε τον καλύτερό μας εαυτό, σε αντίξοες συνθήκες, να μορφώσουμε τα παιδιά του λαού δε θα συνηθίσουμε στην αποκρουστική εικόνα γύρω μας να «χορεύουν» τα δισεκατομμύρια για φοροαπαλλαγές, πολεμικούς εξοπλισμούς, για κέρδη των λίγων και την ίδια στιγμή το κάδρο της καθημερινότητάς μας να ζωγραφίζεται με τα πιο μελανά χρώματα, τους μισθούς πείνας, την ακρίβεια, την ενεργειακή φτώχεια, τις ανατιμήσεις.
Σημαντικές πλευρές της δύσκολης καθημερινότητας πραγματεύονται και τα Υπηρεσιακά Συμβούλια.
Είναι συλλογικά όργανα της διοίκησης που ασχολούνται και παίρνουν αποφάσεις για υπηρεσιακά, εργασιακά ζητήματα αλλά και αμιγώς παιδαγωγικά. Το τί συζητιέται και αποφασίζεται εκεί αφορά σοβαρές πλευρές της καθημερινής εργασιακής ζωής των εκπαιδευτικών (π.χ. οργανικές θέσεις, υπεραριθμίες, τοποθετήσεις, αποσπάσεις, μεταθέσεις, άδειες, κλπ) αλλά και της μόρφωσης των παιδιών (π.χ. καταργήσεις, συγχωνεύσεις, κενά, κλπ). Τα Υπηρεσιακά Συμβούλια λειτουργούν σε 3 επίπεδα: τα ΠΥΣΠΕ σε επίπεδο Διεύθυνσης Εκπαίδευσης, τα ΑΠΥΣΠΕ σε επίπεδο Περιφερειακής Διεύθυνσης και το ΚΥΣΠΕ σε κεντρικό επίπεδο. Τα Συμβούλια είναι πενταμελή, με τρία διορισμένα μέλη της διοίκησης και δύο αιρετούς εκπροσώπους των εκπαιδευτικών. 
Τα χιλιάδες κενά, οι συγχωνεύσεις, τα πολυπληθή τμήματα, η εργασιακή εξουθένωση, συνεχείς μετακινήσεις από σχολείο σε σχολείο, υποχρεωτικές υπερωρίες και αναθέσεις μαθημάτων, εντατικοποίηση, διοικητικός αυταρχισμός και μια ολοένα διογκούμενη γραφειοκρατία, όλα τα παραπάνω που έχουν άμεση σχέση με την κυβερνητική πολιτική στην εκπαίδευση αποτυπώνονται πολλές φορές και στις αποφάσεις των Υπηρεσιακών Συμβουλίων!
Για αυτό και στις 7 Νοεμβρίου, στις εκλογές για τα νέα Υπηρεσιακά Συμβούλια εκλέγουμε ξανά αιρετούς – αγωνιστές που θα δίνουν μάχη υπέρ των μορφωτικών και εργασιακών δικαιωμάτων μας, στηρίζοντας παντού τα ψηφοδέλτια της Αγωνιστικής Συσπείρωσης Εκπαιδευτικών!
Τι αιρετό χρειάζεται ο κλάδος
Ο κλάδος χρειάζεται αιρετούς που θα είναι πραγματικά «το μάτι, το αυτί και η φωνή των Σωματείων και των συναδέλφων» μέσα στα Υπηρεσιακά Συμβούλια. 
· Αιρετούς που θα ενημερώνουν έγκαιρα τους συναδέλφους.
· θα λογοδοτούν στα σωματεία και από κοινού θα οργανώνουν τις διεκδικήσεις μας.
· θα απαιτούν διαφάνεια στις διαδικασίες και θα παρεμβαίνουν αποφασιστικά απέναντι σε κάθε αυθαιρεσία και παραβίαση εργασιακών δικαιωμάτων.
Όπως και πριν το 2020, όταν υπήρχαν αρκετοί αιρετοί της Αγωνιστικής Συσπείρωσης Εκπαιδευτικών στα Υπηρεσιακά Συμβούλια, θα συνεχίσουν και τώρα να
· σπάνε το λεγόμενο «απόρρητο» των συνεδριάσεων, να ενημερώνουν για όσα συζητούνται και αποφασίζονται και να μεταφέρουν τις θέσεις, τις αποφάσεις και τις διεκδικήσεις του κλάδου.
· παρεμβαίνουν σε όλα τα ζητήματα που καθορίζουν την υπηρεσιακή ζωή των εκπαιδευτικών και των μαθητών σύμφωνα με τις σύγχρονες μορφωτικές ανάγκες των παιδιών μας και την ανάγκη να ζούμε και να εργαζόμαστε με αξιοπρέπεια. 
· μην αποδέχονται ως τετελεσμένες αυθαίρετες αποφάσεις της διοίκησης, αλλά θα ενημερώνουν και θα οργανώνουν τις διεκδικήσεις μαζί με τα  σωματεία.  
Οι υποψήφιοι αιρετοί της Αγωνιστικής Συσπείρωσης Εκπαιδευτικών μπορούν να εγγυηθούν για όλα τα παραπάνω γιατί:
· δεν έχουν δεσμεύσεις απέναντι στη διοίκηση και το ΥΠΑΙΘΑ. 
· δεν υπηρετούν από κανένα πόστο τις αντιλαϊκές πολιτικές των κομμάτων που κυβέρνησαν και ευθύνονται για την κατάσταση που βιώνουμε σήμερα.
· αγωνίζονται μαζί με όλο τον λαό για σχολείο που θα μορφώνει και δε θα εξοντώνει, για να μπουν στο επίκεντρο οι δικές μας ανάγκες κόντρα στην πολιτική που τις αντιμετωπίζει ως κόστος. 
· δε βλέπουν στο πρόβλημα του/της συνάδελφου την ευκαιρία δημιουργίας πελατειακών σχέσεων.
· τους γνωρίζει όλος ο κλάδος στην καθημερινή πάλη των Συλλόγων Εκπαιδευτικών Π.Ε. για μόρφωση, δουλειά, ζωή με αξιοπρέπεια, μπροστά σε κάθε «μικρό» ή «μεγάλο» πρόβλημα
Η στάση του αιρετού στο Υπηρεσιακό Συμβούλιο είναι κρίσιμη! Τα τελευταία χρόνια παροπλίστηκε με αιρετούς που «συν-διοικούσαν». Στις ψηφοφορίες, το 5-0 αιρετών και διοίκησης, προκαλεί το αίσθημα του κλάδου!
Συναδέλφισσες-συνάδελφοι,
τα τελευταία χρόνια έλλειψε μέσα στα Υπηρεσιακά Συμβούλια η φωνή εκείνων που θα συγκρούονται με την αντιεκπαιδευτική πολιτική, θα στέκονται απέναντι στον διοικητικό αυταρχισμό. 
Από το 2020 οι δυνάμεις της Αγωνιστικής Συσπείρωσης Εκπαιδευτικών έδωσαν με μεγάλο κόστος, ενιαία και πανελλαδικά τη μάχη ενάντια στην απαξίωση των αιρετών και στην επιβολή των ηλεκτρονικών εκλογών, υπερασπιζόμενοι τις ζωντανές, συλλογικές και δια ζώσης διαδικασίες. Δεν κάνουμε βήμα πίσω από τις θέσεις μας. Με τη συμμετοχή μας, αυτή τη φορά, σε μια διαδικασία που με ευθύνη του ΥΠΑΙΘΑ είναι αποκλειστικά ηλεκτρονική, κλιμακώνουμε τον αγώνα για πραγματική, γνήσια εκπροσώπηση όλου του κλάδου. Η ψήφος στο αγωνιστικό ψηφοδέλτιο θα είναι και η πιο δυνατή απαίτηση για δια ζώσης εκλογές με άδεια και μαζική συμμετοχή. Η εκλογή μαζικά αιρετών της Αγωνιστικής Συσπείρωσης Εκπαιδευτικών θα είναι και η μέγιστη δυνατή πίεση σε αυτή την προσπάθεια. Χωρίς τη συμμετοχή μας και την ανατροπή της κατάστασης που έχει δημιουργηθεί εδώ και 6 χρόνια τα πράγματα θα έμεναν παγιωμένα στη σημερινή εικόνα. Τώρα πολλά μπορούν να αλλάξουν. 
Οι παρατάξεις των ΔΑΚΕ – ΔΗΣΥ – ΔΙΚΤΥΟ γύρισαν την πλάτη στη βούληση της συντριπτικής πλειοψηφίας των συναδέλφων και με την στάση τους έβαλαν «βούτυρο στο ψωμί της κυβέρνησης της ΝΔ» και στην επιδίωξη για αιρετό βολικό στα αντιεκπαιδευτικά σχέδια. 
Αυτή τη στιγμή στην Πρωτοβάθμια Εκπαίδευση αιρετοί υπάρχουν μόνο από τις παρατάξεις (ΔΑΚΕ – ΔΗΣΥ – ΔΙΚΤΥΟ), οι ηγεσίες των οποίων είναι δεσμευμένες στις πολιτικές των κυβερνήσεων που δημιούργησαν αυτή τη δυστοπική κατάσταση που ζούμε. 
Αυτή η κατάσταση δεν μπορεί να συνεχιστεί!
Οι αιρετοί των παραπάνω παρατάξεων έχουν συμβάλει στην αδιαφάνεια, στην ελλιπή ενημέρωση, σε ευνοϊκές μεταχειρίσεις, αυθαίρετες τοποθετήσεις και μετακινήσεις και σε πρακτικές που καταστρατηγούν εργασιακά δικαιώματα. Σε πολλές περιπτώσεις ο αιρετός, αντί να αποτελεί στήριγμα των συναδέλφων απέναντι στη διοίκηση, μετατράπηκε σε μεσάζοντα, παράγοντα ή μακρύ χέρι της διοίκησης. Στην καλύτερη περίπτωση περιορίστηκαν σε μια τυπική διαφωνία χωρίς να ενημερώσουν στις περισσότερες περιπτώσεις το σωματείο στο οποίο ανήκουν, ώστε να υπάρξει συλλογική παρέμβαση!
· Τα τελευταία χρόνια οι αιρετοί του ΚΥΣΠΕ (ΔΗ.ΣΥ. – Δ.Α.Κ.Ε) λειτουργούν ως εκπρόσωποι τύπου του ΥΠΑΙΘΑ, οι ανακοινώσεις τους είναι ουσιαστικά η θεματολογία που συζητιέται στο ΚΥΣΠΕ, ενώ στο ΔΣ της ΔΟΕ ερχόντουσαν ελάχιστα θέματα προς συζήτηση.
· Στις πράξεις μονιμοποίησης εκπαιδευτικών καταγράφονται περιπτώσεις όπου οι αιρετοί ανέχονται τις επιλογές της διοίκησης.
· Μπροστά στα κύματα συγχωνεύσεων και καταργήσεων τμημάτων τα τελευταία 3 χρόνια, σε πολλές περιπτώσεις απουσιάζει ακόμη και η στοιχειώδης ενημέρωση των Σωματείων, ώστε να υπάρχει έγκαιρη συλλογική παρέμβαση, η συμμετοχή τους σε κινητοποιήσεις κλπ
· Σε πολλά ΠΥΣΠΕ όπου γινόταν μπάχαλο με τις τοποθετήσεις και επανατοποθετήσεις εκπαιδευτικών, οι αιρετοί ήταν «διακοσμητικά στοιχεία», δεν ενημέρωναν τα Σωματεία, ενώ αρκούνταν σε μια ενημέρωση από το Facebook για την απόφαση του ΠΥΣΠΕ! 
· Στο ΚΥΣΠΕ, τη στιγμή που οξύνονταν η μάχη απέναντι στην ατομική αξιολόγηση, οι αιρετοί ΟΜΟΦΩΝΑ με τη διοίκηση «έκοψαν» τις μετατάξεις σε όσους συμμετείχαν στην απεργία – αποχή!
Στις 7 Νοέμβρη δίνεται ΞΑΝΑ η δυνατότητα στους/στις συναδέλφους  να ακουστεί δυνατά και αποφασιστικά μέσα στα Υπηρεσιακά Συμβούλια η φωνή τους!
Εκλέγοντας δεκάδες αιρετούς από τα ψηφοδέλτια της Αγωνιστικής Συσπείρωσης Εκπαιδευτικών στα ΠΥΣΠΕ, ΑΠΥΣΠΕ και για πρώτη φορά στο ΚΥΣΠΕ θα δυναμώσει η παρουσία του οργανωμένου κλάδου, θα μπει φραγμός στην αδιαφάνεια και στις αυθαιρεσίες, θα σημάνει αποφασιστική υπεράσπιση των συλλογικών αποφάσεων και των εργασιακών δικαιωμάτων του κλάδου και των μορφωτικών δικαιωμάτων των παιδιών μας.
Ειδικά η εκλογή για πρώτη φορά από την Αγωνιστική Συσπείρωση Εκπαιδευτικών εκπροσώπου στο ΚΥΣΠΕ, δηλαδή μέσα στο ΥΠΑΙΘΑ, θα σημάνει τεράστιο χαστούκι στην κυβερνητική πολιτική!
Στις 7 Νοέμβρη αποφασίζουμε αν μέσα στα Υπηρεσιακά Συμβούλια θα ακουστεί πιο δυνατά και αποφασιστικά η φωνή του κλάδου. Είναι στο χέρι μας!

